section_heading: Od 1980. do 1990. godine
paragraph_text: U početku, koristeći pseudonim Elvis J. Spahović, Sučić postaje jedan od utemeljitelja pokreta novi primitivizam u Sarajevu. Godine 1981., dok je većina članova benda otišla na odsluženje vojnog roka, Sučić i Dražen Janković se sastaju s Mirkom Srdićem i formiraju bend Elvis J. Kurtović & His Meteors. Ubrzo se bend proširuje novim članovima kada dolaze Dražen Ričl i Radomir "Hare" Gavrilović. Skupina zamišljena kao neobavezno druženje počinje s koncertima već u jesen 1981. godine. Bend uskoro pribavlja status kultne skupine čiji uspjeh premašuje onaj njihovih matičnih skupina. U to vrijeme, Sučić i Srdić pišu pjesme koje će se naći na njihovom debi albumu Mitovi i legende o kralju Elvisu, objavljenom 1984. godine. Istodobno je Sučić radio na prvoj pjesmi Zabranjenog pušenja, "Penzioneri na more idu zimi", za Radio Sarajevo. Na nastupima ove grupe počinje koristiti umjetničko ime Sejo Sexon. Godine 1982. Sučić je napustio skupinu Elvis J. Kurtović & His Meteors.